**EMLÉKEZTETŐ**

**Darányi Ignác Terv**

**Új Magyarország Vidékfejlesztési Program**

**Monitoring Bizottság**

**2013. június 27.**

Helyszín: Vidékfejlesztési Minisztérium, Darányi Ignác terem

Jelenlévők: a mellékelt jelenléti ív szerint



Napirend: a mellékelt napirend szerint



Búsi Lajos helyettes államtitkár, az MB elnöke köszöntötte a tagokat. Megjelent 39 szavazati joggal rendelkező tag, ezzel a Monitoring Bizottság határozatképes. Megállapította, hogy az MB ügyrendjének rendelkezései alapján két tagot (Nemzeti Gazdasági és Társadalmi Tanács Munkavállalói Oldala, Roma Koordinációs Tanács) ki kell zárni az MB-ből, mivel két egymást követő ülésen, illetve két egymást követő írásbeli szavazáson nem vettek részt. A Titkárság átvezeti az Ügyrendben a tagi változásokat.

***Szavazás: A javasolt tagkizárásokat a Monitoring Bizottság ellenszavazat nélkül, egy tartózkodás mellett elfogadta. Fentiek alapján a szavazati joggal rendelkező tagok száma 55 tagra változott.***

Az MB elnöke elmondta, hogy az ülésről hangfelvétel készül, illetve emlékeztető, melyet az Ügyrendben meghatározottak szerint a tagoknak megküldenek.

1. **napirendi pont: Az ülés napirendjének ismertetése, jóváhagyása**

Módosító javaslat a kiküldött napirenddel kapcsolatban nem érkezett. A hibaarányokkal kapcsolatos 8. napirendi pontot az Európai Bizottság kezdeményezte.

***Szavazás: Az MB egyhangúlag elfogadta az ülés napirendjét.***

1. **napirendi pont: A 2013. március 13. napi MB ülés emlékeztetőjének jóváhagyása**

Az emlékeztető egy bekezdését érintően szerkesztési jellegű észrevétel érkezett az Európai Bizottságtól, amelyet az MB Titkárság átvezetett.

***Szavazás: Az MB egyhangúlag elfogadta a 2013. március 13. napi ülés emlékeztetőjét.***

1. **napirendi pont: Tájékoztatás a program végrehajtásának előrehaladásáról (MVH-VTI, MVH-KTI)**

**3/a. napirendi pont: Tájékoztatás a program végrehajtásának előrehaladásáról: MVH-Vidékfejlesztési Támogatások Igazgatósága**

Vulcz László igazgató, MVH: előadásában az ÚMVP beruházási jogcímek végrehajtásának előrehaladásáról számolt be.

A Szakképzés jogcím esetében beérkezett kérelmek száma 9 898 db, igényelt támogatási összeg 0,6 milliárd Ft.

A Szaktanácsadási szolgáltatások igénybevétele jogcím beérkezett kérelmek száma 126 db, az igényelt támogatási összeg 24,4 millió Ft.

A Natura 2000 fenntartási tervek készítése jogcím esetén a teljes kötelezettségvállalás 625,4 millió Ft.

A Nem mezőgazdasági tevékenységgé történő diverzifikálásra nyújtandó támogatásra 2013. február 15. napjától lehetett támogatási kérelmet benyújtani elektronikus úton, forráskimerülésig. Beérkezett 572 db kérelem, az igényelt támogatási összeg 16,4 milliárd Ft. Támogatott kérelmek száma 210 db, a jóváhagyott támogatási összeg 6,2 milliárd Ft.

A falumegújítás és fejlesztés jogcím esetén beérkezett 1 577 db támogatási kérelem (20,2 Mrd Ft igényelt támogatási összeggel). Támogatott kérelmek száma 1 184, a jóváhagyott támogatási összeg 14,2 milliárd Ft.

A Vidéki örökség megőrzése jogcím esetében beérkezett kérelmek száma 827 db, összesen 11,6 milliárd Ft igényelt támogatási összeggel. Támogatott kérelmek száma 618, a jóváhagyott támogatási összeg 8,8 milliárd Ft. Fenti két jogcím esetén két HACS (Nagykunság Vidékfejlesztési Egyesület és a Dél-Nyírség, Erdőspuszták LEADER Egyesület) illetékességi területén 2013. június 10 - július 10. között támogatási kérelem benyújtási időszak nyílt.

A LEADER jogcím keretében támogatási kérelem nyújtható be 2013. június 17-től. A kérelmeket elektronikus úton, forráskimerülésig, legkésőbb 2013. augusztus 31-ig lehet benyújtani. A benyújtott kérelmek száma mai napig 4 566 db, támogatási igény 31,9 milliárd Ft.

A LEADER Európai Unión belüli és harmadik országbeli területekkel való nemzetközi együttműködés jogcímre eddig 6 db támogatási kérelem érkezett, igényelt összeg 198,9 millió Ft. A LEADER térségek közötti együttműködés jogcímre támogatási kérelmet a mai napig nem nyújtottak be.

Előleg igénylésére 22 jogcím keretében van lehetőség, 2013. június 21-ig 202 előlegkérelem érkezett az MVH-hoz, az igényelt előleg összege 7,8 milliárd Ft. A 182 jóváhagyott előlegkérelemre kifizetett összeg 7,6 milliárd Ft, elsősorban I. tengelyre érkeznek be előlegkérelmek.

Kötelezettségvállalás tekintetében az I. és IV. tengely esetében a 2013. márciusi adatokhoz képest csökkent a kötelezettségvállalás (meg nem valósult vagy részben megvalósult beruházások miatt), III. tengely esetében a kötelezettségvállalás növekedett. Összesített adatok szerint a 2007-2013-as időszakból beruházására fordítható forrás 936,5 milliárd Ft, ebből kötelezettségvállalással lekötött 835,8 milliárd Ft, kifizetett összeg 491 milliárd Ft.

**3/b. napirendi pont: Tájékoztatás a program végrehajtásának előrehaladásáról: MVH-** **Közvetlen Támogatások Igazgatósága**

Oláhné Kovács Vera főosztályvezető-helyettes, MVH: az Agrár-környezetgazdálkodás támogatása jogcím esetében a 2013. évben az egységes kérelemmel érkeztek be a kifizetési igények 2013. április 9. – május 15. között, június 10-ig még szankciósan lehetett benyújtani kérelmet. A beérkezett kérelmek darabszáma 12 861, feldolgozásuk folyamatban van.

A Kedvezőtlen adottságú területek támogatása jogcím tekintetében is egységes kérelemmel történt a kifizetések igénylése, a 2012. április 1-től május 15-ig tartó időszakban 8 573 db kifizetési kérelem érkezett be, ebből 7 844 db került jóváhagyásra, a kifizetett összeg 3 254 906 663 Ft. A 2013. április 9. – május 15. közötti időszakban 8 634 egységes kérelmet nyújtottak be, feldolgozásuk folyamatban van. Kérelmezési hibák között megemlíthető, a nem teljes támogatási (szeptember 1. – augusztus 31.) időszakra jogszerű földhasználó.

A Natura 2000 gyepterületek jogcím esetében a 2012. április 1-től május 15-ig tartó időszakban 7 545 db kifizetési kérelem érkezett be, ebből 6 983 db került jóváhagyásra, a kifizetett összeg 2 644 197 741 Ft. A 2013. április 9. – május 15. közötti időszakban 7 678 egységes kérelmet nyújtottak be, feldolgozásuk folyamatban van.

A Mezőgazdasági területek erdősítése jogcím esetében a kötelezettségvállalási állomány 26,2 milliárd Ft. A 2012. év során kifizetési kérelem benyújtási időszak alatt kifizetett összeg 4,4 milliárd Ft. Az elutasítási okok jellemzően a következőek voltak: nem támogatható területre történő igénylés, nem engedélyezett állománytípusra történő igénylés, az igényelt terület nem éri el a minimális támogatható területméretet vagy az igénylő nem rendelkezik erdőtelepítési engedéllyel, a művelési ág átvezetése nem történt meg.

A Fiatal mezőgazdasági termelőknek nyújtandó támogatás jogcím esetében több benyújtási időszak volt. A 2012. évben benyújtott támogatási kérelmek 90%-os kifizetésére eddig 902 db kérelem érkezett be, ebből jóváhagyott 887 db, kifizetett összeg 9,7 milliárd Ft. A 2007/2008-as év támogatási összegének 10%-os kifizetésére eddig 426 db kérelem érkezett be, ebből jóváhagyott 178 db, kifizetett összeg 176 millió Ft. A 2009-es év támogatási összegének 10%-ra eddig 64 millió Ft-ot fizettek ki.

Az Állati génmegőrzés jogcím esetében kötelezettségvállalás még nem történt. A támogatási kérelem benyújtási időszak 2012. április 1 - október 10. között volt. A beérkezett támogatási kérelmek száma 237 db, a kérelmek ügyintézése folyamatban van. Az intézkedés forráskerete: 11,8 millió euró. Kifizetési kérelem 2013. június 14. és július 15. között nyújtható be.

A Natura 2000 erdőterületeken történő gazdálkodás támogatása jogcímre két kérelem benyújtási időszak is volt meghirdetve (egységes kérelem benyújtásával), 2012. évben: 2 196 db benyújtott kérelemből kifizettek 1 055 db-ot 1,8 milliárd Ft értékben. A 2013. évben 2 111 db kérelem érkezett be, feldolgozásuk folyamatban.

A Fiatal erdők állományneveléséhez nyújtandó támogatásra 2012. évben 568 db támogatási kérelmet nyújtottak be.

A Gazdaságátadáshoz nyújtandó támogatás jogcímből nyújtandó támogatásra a kérelmeket 2012. december 17 – 2013. február 15. között kellett benyújtani. Összesen 165 db támogatási kérelem érkezett be, melyből 112 db kérelmet jóváhagytak, kötelezettségvállalás összege 380 millió Ft.

Jelenleg a Termelői csoportok támogatása és a Gazdaságátadáshoz nyújtandó támogatás jogcímek esetében van nyitott kifizetési kérelem benyújtási időszak.

**3/c. napirendi pont: MVH tájékoztatásával kapcsolatos kérdések és válaszok**

Takács Attila, Magyar Állattenyésztők Szövetsége: az állati génmegőrzés jogcímben a támogatási határozatok még nem születtek meg, ugyanakkor a kifizetési kérelem benyújtási időszak hamarosan lejár, meghosszabbítják-e a kifizetési időszakot?

Farkasdy Károly, Magyar Gazdakörök és Gazdaszövetkezetek Szövetsége: az erdő-környezetvédelmi intézkedések esetén most van támogatási időszak június-július, de természetkímélő anyagmozgatási módszerek alkalmazása, erdőállományok kézimunka igényes ápolása célprogramok tekintetében sok kérelmező még nem tudta beszerezni a szükséges hatósági engedélyeket, megoldást kell találni. Turizmus jogcímben a korábbi támogatási időszakokról kér területi elosztást az MVH-tól, egyes vélemények szerint a hátrányos helyzetű régiók túl nagy arányban viszik el a forrásokat, egyetértve azzal, hogy a hátrányos helyzetű régiókba nagyobb összegeket, több pozitív döntést kell juttatni. Szeretnék látni, hogy arányban van-e az előny, amit pontozás során a hátrányos helyzetű területek megszereznek.

Dr. Máhr András, Nemzeti Gazdasági és Társadalmi Tanács, Munkaadói Oldal: az I. tengelyben a forrás felhasználás csökkent, ami érthető a piaci helyzet és az új földforgalmi törvény miatt. Forráslekötésre van még fél év, mit kívánnak tenni? Egyes jogcímeknél gondot okoz, hogy a földhasználat a támogatási időszakra nem jogszerű, tehát nem szeptembertől augusztus 31-ig szól. Több jelzés érkezett, hogy a Nemzeti Földalapba tartozó földeknél nem veszik figyelembe ezt a szempontot, terveznek-e egyeztetést velük.

Galambos Annamária mb. főosztályvezető, VM AFF: az állati génmegőrzéssel kapcsolatban válaszul elmondta, hogy a támogatási kérelmek feldolgozásának elhúzódása miatt módosították a támogatási rendeletet, támogatási határozat nélkül is be tudják nyújtani az ügyfelek a kifizetési kérelmet. Az erdő-környezetvédelemmel kapcsolatos kérdés a hét folyamán érkezett meg, egyeztetnek az MVH-val, dolgoznak a megoldáson.

Vulcz László igazgató, MVH: a turizmus jogcímre kért területi megbontást eljuttatják az Irányító Hatósághoz.

Oláhné Kovács Vera főosztályvezető-helyettes, MVH: az NFÁ-val való egyeztetésre vonatkozó kérdésre elmondta, hogy több körben egyeztettek az NFÁ-val az AKG kapcsán.

Búsi Lajos, elnök: a földhasználati kérdés visszatérő probléma, mióta a földhasználati lap beadása napirenden van, és nem csak az NFÁ-s területeknél, hanem egyéb bérelt területeknél, az AKG-s területeknél is. Turisztikával kapcsolatban el lehet készíteni a kért kimutatást, de az kézenfekvő, hogy a hátrányos helyzetű/halmozottan hátrányos helyzetű területeknél a felhasználás várhatóan magasabb lesz, mivel a forráselosztás idején magasabb kategóriát kaptak. A 2011. évben egy alkalommal nem alkalmaztak a hátrányos helyzetű területeknek kedvező pluszpontokat, de a nem hátrányos területek nem tudtak több forrást lekötni. Az I. tengely forrásfelhasználásával kapcsolatban elmondta, hogy amint a megküldött pénzügyi táblából látható, egyes intézkedéseknél 100%-ot meghaladó forráslekötés szerepel (pl. állattartó telepek korszerűsítése), ugyanis a Nemzetgazdasági Minisztérium 116 milliárd Ft-os keretet biztosít a többletkötelezettség-vállalásra. A forrásfigyelés folyamatos. Számítások szerint egy döntést követően a visszakerülő, eredetileg lekötött források aránya 15-20%. A források kihasználása szempontjából a korábbi 50%-os teljesítési arány megkövetelése nem volt jó, ezt felemelték 80%-ra.

Frizon- Somogyi Orsolya, Európai Bizottság: a földhasználati jogok hibalehetőséget okoztak. Későbbi napirendi pontban a hibaarányokkal kapcsolatban tájékoztatást kíván adni, mivel ez 2012. év óta különös jelentőségű probléma: magas a hibák miatt meg nem valósult projektek aránya. Kedvezményezetti, adminisztrációs, EU szabályozási szinten javítani kell. Fontos, hogy a következő programozási időszakra időben megjelenjenek a pénzügyi eszközök, ezek előkészítését meg kell kezdeni.

1. **napirendi pont: a 2012. évi DIT ÚMVP Éves Előrehaladási Jelentés megvitatása és jóváhagyása**

Dr. Maácz Miklós főosztályvezető, VM VFF: minden év június 30-ig az Irányító Hatóság a program végrehajtásáról éves időközi jelentést nyújt be az Európai Bizottság részére a Monitoring Bizottság jóváhagyását követően. A dokumentumot előzetesen megküldték a Monitoring Bizottság tagjainak. A jelentés kötelező tartalmi elemeiről a 1974/2006/EK Bizottsági Rendelet rendelkezik. Több szervezet vett részt az összeállításban, illetve szolgáltatott adatokat (VM, MVH, AKI, KSH, NAKVI). A jelentésben szereplő adatok elsődleges forrása az Integrált Igazgatási és Ellenőrzési Rendszer 2012. december 31-i adatai. Kiemelt események a programmódosítások, forrás átcsoportosítások, a jogszabályi változások (törvény, végrehajtási rendelet, jogcímrendeletek) bemutatása. A 2012. évben fogadta el az EU Bizottság a program 8. verziószámú módosítást, majd benyújtásra került a 9. verziószámú módosítás, melynek elfogadása áthúzódott a 2013. évre. A jogszabályi változások tekintetében a mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvény módosításának alapvető célja az ügyfélnyilvántartáshoz kapcsolódó eljárás egyszerűsítése volt. Megerősítették a monitoring rendszert, felülvizsgálták a monitoring adatokat, egyszerűsítették az adatszolgáltatást. Részt vesznek a DG AGRI Értékelési Főosztályának műhelymunkájában. A Monitoring Bizottság albizottságainak, mint a Program egyes tengelyeinek MB-t érintő kérdéseivel foglalkozó szakmai és javaslattételi fórumainak tevékenysége is szerepel az anyagban, feladatuk a döntések előkészítése, nyomon követés, az Irányító Hatóság és a Monitoring Bizottság munkájának segítése.

Búsi Lajos, elnök: miután kérdés, észrevétel az elhangzottakkal kapcsolatban nem volt, szavazásra bocsátotta a jelentést.

***Szavazás: A Monitoring Bizottság egyhangúlag jóváhagyta a Darányi Ignác Terv - Új Magyarország Vidékfejlesztési Program végrehajtásának 2012. évi előrehaladásáról szóló jelentést.***

1. **napirendi pont: Vidékfejlesztési Albizottság tájékoztatója**

Dr. Finta István, Vidékfejlesztési Albizottság elnök: a VIAB 2011. június 11-én tartott ülést. A 2014-2020. programozási időszakkal kapcsolatban hangzottak el előadások (EMMI, VM). Az ágazatfejlesztési és területfejlesztési szempontok ütközése fontos téma volt. Mindkettőre szükség van. A rendelkezésre álló forrás önmagában nem garancia a célok elérésére. Több kérdés is megfogalmazódott: a központi döntéshozó megérti-e a nem ágazati típusú fejlesztési megközelítés lényegét? Beépítik-e ezt a módszert az egyes OP-ék tervezésébe? Elegendő forrás áll-e rendelkezésre a HACS-ok működtetéséhez? Alkalmasak-e a hálózati dolgozók a LEADER megközelítés végrehajtására? Az EMMI szerint fontos a LEADER megközelítés, de a döntéshozóknak információra van szükségük. Az Albizottság ülésén továbbá megtárgyalta a III-IV. tengely végrehajtásának aktuális kérdéseit.

1. **napirendi pont: Tájékoztató az Magyar Nemzeti Vidékfejlesztési Hálózat tevékenységéről**

Dr. Mezőszentgyörgyi Dávid, MNVH főtitkár: az MNVH célját, folyamatát, szerveit és azok feladatait újraszabályozta a 36/2010. (XI.30.) VM rendelet. Tevékenységei közé tartozik egyebek mellett a formálódó új magyar nemzeti vidékstratégia feladataihoz kapcsolódó szakmai eszmecserék, képzések, lokális tervezései és fejlesztési viták lebonyolítása; MNVH regisztráció gondozása; vidékfejlesztési projektötletek tárházának létrehozása; a Falu című folyóirat, a Magyar Vidéki Mozaik rendszeres megjelentetése; tanulmányutak, képzések szervezése; együttműködés az Európai Vidékfejlesztési Hálózattal. Tevékenységét cselekvési terv rögzíti. Az MNVH összes regisztráltjának száma 2013. június 23-ig 8 958 fő, ebből 5 273 fő magánszemély. Az MNVH 2012-2013. évi költségkerete 3,8 milliárd Ft. Új projektötletre havonta bruttó 25 millió Ft áll rendelkezésre. Az elnökség havonta ülésezett, márciustól új elnöke van a szervezetnek, Dr. Medgyasszay László személyében.

Frizon- Somogyi Orsolya, Európai Bizottság: a költségkeret felosztásával kapcsolatban mire vonatkozik a LEADER HACS előkészítő látogatások részfeladat?

Dr. Mezőszentgyörgyi Dávid, MNVH főtitkár: a nemzetközi együttműködés jogcím előkészítését támogatta, LEADER HACS-ok adhattak be ötleteket. A forrás 3-5 fő kiutazását tette lehetővé a célországba kapcsolatfelvétel céljából.

1. **2014-2020. közötti programozási időszak tervezésével kapcsolatos tájékoztatás és vita**

Dr. Mezőszentgyörgyi Dávid főigazgató, Nemzeti Agrárszaktanácsadási, Képzési és Vidékfejlesztési Intézet előadása a Partnerségi Megállapodásra (PM) vonatkozott. A PM-et a Kormány köti az Európai Bizottsággal. A PM kormányhatározatok alapján készül a Nemzetgazdasági Minisztérium irányításával, a szaktárcák részvétele mellett. Kormányhatározat nevesíti az Operatív Programokat. Az Európai Bizottság véleményezte a PM-et. A PM készítése az elmúlt év végén kezdődött, stratégiai partnereknek történő bemutatására két hete került sor. A PM és az Operatív Programok tervezése két szakaszra bontható, az első szakaszban ágazati tervek készültek, a második szakaszban széleskörű szakmai egyeztetésre kerül sor. Az egyes operatív programok közti felosztás indikatív, még változhat. Kormányhatározat szerint az összes forrás 60%-át kell gazdaságfejlesztésre fordítani (jelenlegi állás szerint a felosztás nem érinti a Vidékfejlesztési Programot /VP/ és a Magyar Halgazdálkodási Operatív Programot /MAHOP/). Fő nemzeti prioritások: a gazdasági szereplők versenyképességének javítása és nemzetközi szerepvállalásuk fokozása; a foglalkoztatás növelése (a gazdaságfejlesztési, a foglalkoztatási, oktatási, társadalmi befogadási szakpolitikák által, tekintettel a területi különbségekre); energia- és erőforrás hatékonyság növelése; a társadalmi felzárkózási és népesedési kihívások kezelése, valamint a Jó Állam; a gazdasági növekedést segítő helyi és térségi fejlesztések megvalósítása. Az Európai Unió 11 tematikus célkitűzést fogalmazott meg. A PM szerint a VP-nek és a MAHOP-nak hozzá kell járulnia mindegyik nemzeti prioritás megvalósításához. A PM konkrét, 2020. évre elérendő célokat fogalmaz meg a K+F ráfordítás, foglalkoztatás, környezeti kérdések, oktatás, szociális területen. A PM-ben tematikus célonként önálló alpontokban jelennek meg a vidékfejlesztéshez és halászathoz kapcsolódó tartalmak. A következő programozási időszakban a NUTS3 szintű megyék jelentik a területileg decentralizált fejlesztések legfontosabb platformját, megyei fejlesztési programok készülnek. Az országos területfejlesztési koncepcióba már korábban bekerült a vidékfejlesztés, tehát a megyei tervezésben kötelezően foglalkozni kell vele. A CLLD (közösségvezérelt helyi fejlesztés) eszköz használata a vidékfejlesztési programban kötelező alkalmazni a LEADER-típusú támogatásoknál. A többi programnál opcionális lehetőség, végleges döntés még nincs. Ugyancsak szándék van az ITI (integrált területi beruházások) mint városfejlesztési eszköz alkalmazására. Szervezeti keretek: kormányhatározat szerint az egyes OP-k irányító hatóságai bekerülnek a tárcákhoz.

Dr. Maácz Miklós főosztályvezető, VM VFF előadása a Vidékfejlesztési Programra (VP) vonatkozott. A program a KAP megvalósításának eszköze, ezért nem nevezzük operatív programnak. Az uniós alaprendelet elfogadása hosszú időt vett igénybe, még nem készültek el a végrehajtási rendeletek. A tervezési projekten belül külső tagok bevonásával prioritásonként munkacsoportok jöttek létre, elkészült a SWOT elemzés, melyre alapozva lehet azonosítani a hiányosságokat, kidolgozni az intézkedéseket. A SWOT elemzés adja a VP helyzetértékelését. Az egyes intézkedésekre vonatkozó útmutatók a közeljövőben várhatóan megérkeznek az Európai Bizottságtól. A VP prioritástengelyei a tudásátadást és innovációt; a versenyképesség javítását; az élelmiszerlánc szervezését; a mezőgazdasági és az erdészeti ökoszisztémák állapotának javítását; az erőforrás-hatékonyság előmozdítását és az alacsony széndioxid kibocsátás elérését, valamint a vidéki területeken a társadalmi befogadást, szegénység csökkentését célozzák. Ez utóbbi prioritáshoz tartoznak a CLLD eszközt alkalmazó intézkedések a következő főbb beavatkozási témakörökben: kedvezőtlen szociodemográfiai trendek, vidéki helyi gazdaság erősítése, fenntarthatósági és klíma adaptációs szempontok. Tematikus alprogramból kettő indítása várható: fiatal gazdák, valamint rövid ellátási láncok tematikus alprogram. A VP forrásaiból várhatóan legnagyobb arányban a versenyképességet javító prioritás fog részesedni. A program első tartalmi változata 2013. június 30-ra készül el, szeptemberben társadalmi egyeztetésre kerül sor. A végleges program elfogadására várhatóan 2014. első félévében kerül sor.

Horváth Viktor főosztályvezető, Emberi Erőforrás Minisztérium előadása az Emberi Erőforrás Operatív Programra (EFOP) vonatkozott. Az EFOP-on belül öt prioritási tengely és hét beavatkozási irány van, ezek közül több szoros kapcsolatban lesz a vidékfejlesztési programmal. A beavatkozási irányok: szegénység elleni küzdelem, társadalmi kohézió erősítése, egészségmegőrzés, korai iskolaelhagyás csökkentése, felsőfokú oktatás, humán területen működő közszolgáltatások, Jó Állam prioritás. A leghátrányosabb helyzetű kistérségek felzárkóztatására indított LHH 33 programot szeretnék a jövőben új formában megvalósítani, több operatív program részvétele mellett. Ezt kívülről támogatná a VP-nek a CLLD-t magában foglaló prioritástengelye. Az LHH térségek felülvizsgálata jelenleg zajlik, várhatóan kora őszre zárul kormánydöntéssel. Minden LHH kistérséget le kívánnak fedni. A jelenlegi LHH program leggyengébb alkotója a munkahelyteremtés, amely pedig a szegénységből való kiemelés fontos eleme. Szintén alapvető jelentőségű a közösségfejlesztési intézkedések erősítése. Az előadó felhívta a figyelmet a leginkább rászoruló személyeket támogató európai segítségnyújtási alapra, amely még nem szerepel a PM-ben, de Magyarország részvétele kívánatos lenne.

Búsi Lajos, elnök megadta lehetőséget észrevételek, kérdések megfogalmazására.

Tóth István, Mezőgazdasági Szövetkezők és Termelők Országos Szövetsége: úgy látja, hogy a VP passzív, defenzív helyzetben van kapcsolatrendszerét tekintve. Erősíteni kellene PM-ben, hogy más programok hogyan kapcsolódnak a VP-hez. Meg kell jeleníteni, hogy a tárca igényt tart más programok intézkedéseinek megvalósítására. Versenyképességi prioritás: az állatjólét nem versenyképességi prioritás, átgondolásra javasolja. A VP-ben többször használt „öntözött területek bővítése” helyett javasolta az „öntözéses gazdálkodás kiterjesztése” megfogalmazást. A 2. prioritástengelyen belül az élelmiszerláncok együttműködésében a termelői vállalati együttműködések esetében kifogásolta, hogy csak a kis gazdasági szereplők vannak kiemelve. A 4. prioritásnál a korábbi AKG területeken folytatott tevékenységek továbbvitele szükséges. Az 5. prioritásnál fontos a biomassza kiemelt kezelése, termelés és felhasználás összhangja, az előző ciklusban nem volt összhang a KEOP és az AVOP lehetőségei között. Foglalkoztatással kapcsolatban javasolta a „fenntartható foglalkoztatás” szóhasználatot. A PM szerint kiemelt nemzeti cél a gazdaságfejlesztés, ezért a Magyarországra érkező erőforrásokat, így a 2014-2020-as tervezési ciklus Európai Uniós fejlesztési forrásait is – a jelenlegi tervezési ciklushoz képest – nagyságrendekkel nagyobb mértékben kell közvetlenül gazdaságfejlesztésre fordítani. A Partnerségi Megállapodás tervezetében a központi és területi gazdaságfejlesztés céljaira felhasznált források aránya 60 %-os. Javasoljuk ennek az aránynak a figyelembe vételét a vidékfejlesztési program kidolgozásánál is.

Dr. Sárvári János, Magán Erdőtulajdonosok és Gazdálkodók Országos Szövetsége egyetért a fenntartható erdőgazdálkodás 2. prioritástengelyben történő szerepeltetésével, az erdőtelepítések jövedelempótló támogatásának megtartásával, ez utóbbi ugyanakkor csak a jelenlegi helyzet konzerválására elég, tehát az 2500-3000 ha/év erdőtelepítési ütemhez. Javasolta tág hálózatú, intenzíven kezelt hengeresfa ültetvények (nemesnyár, akác) támogatásának tervezésbe vonását.

Dr. Máhr András, Nemzeti Gazdasági és Társadalmi Tanács, Munkaadói Oldal: az NGTT kezdeményezte a Kormánynál a PM megtárgyalását. Üdvözli a források 60%-ának gazdaságfejlesztésre történő fordítását. A PM a nagy régiók vonatkozásában mutatja be a különbözőségeket, de településtípusú megközelítésre lenne szükség a foglalkoztatottság növelés tekintetében. Stabil, fenntartható munkahelyekre van szükség. Munkaigényes ágazatokat szükséges fejleszteni, ide tartozik az állattenyésztés, de nemcsak a legeltetéses állattenyésztés. Cél a falusi ipar megteremtése, a falu beszállítói programokba való bevonása, de nem szerepel a PM-ben. Meg kellene jelennie a vidéki úthálózatnak, vidéki infrastruktúrának. Az innovációt be kell emelni a VP-be. Az állatjólét nem versenyképességi prioritás. Az új földforgalmi törvény az állattenyésztés visszaszorulását hozhatja magával.

Dr. Finta István, MTA Közgazdasági- és Regionális Tudományi Kutatóközpont: komplex megközelítésre van szükség, ennek eszköze a CLLD vagy az ITI. A PM-ből nem látható, hol szeretnének CLLD-t alkalmazni. Ha nem lesz rögzítve, megmarad a VM által előzetesen jelzett 17%-on. A három-négy számjegyű utak fejlesztése komplex program keretében támogatható, CLLD keretén belül. A PM városi rendszerre van kialakítva, a vidékfejlesztés csak megtűrt szereplő. Magyarországon a LEADER megközelítés nem optimális. A HACS-ok létre tudnának hozni megfelelő Helyi Fejlesztési Stratégiákat, ehhez jó célrendszer kellene.

Dr. Szabó Zoltán, Magyar Termelői Értékesítői és Szolgáltató Szervezetek HANGYA Együttműködése: melyek azok a források, melyek nem ágazati eredetűek, de a vidékfejlesztést segítik? Pótolja-e ez a kieső forrást? Mi a DIT és a 2014-2020 tervezés közti viszony?

Frizon- Somogyi Orsolya, Európai Bizottság: kisebb költségvetésből következik más alapok bevonása. Amennyiben az ország eredményeihez hozzájárul, be lehet vonni más alapokat. Az együttműködési pontoknak a PM-ben kellene megjelenniük. Az utak fejlesztését elsősorban regionális fejlesztésként lehetne támogatni. A regionális alapoknál célzottan, földrajzilag lehatárolva kell beavatkozni, ki kell mutatni az elért hatást, ez nem segíti a vidékfejlesztési megközelítést. A PM-ben 2013. év második felében már a CLLD-vel kapcsolatos konkrét tervezési feladatok jelennek meg, pl. stratégiaalkotás, HACS-ok elismerése. Ez meglepő, mivel még nagyon sok nyitott kérdés van.

Búsi Lajos, elnök: a VP-ben tájékoztató jellegű forrásmegosztás szerepel. Az ágazatok tervei többszörösen felülmúlják a rendelkezésre álló forrásokat. Át kell gondolni a finanszírozás rendszerét – visszatérítendő/vissza nem térítendő támogatások kérdése. Az erdőtelepítésre vonatkozó javaslatok tárgyszerűek, kérte az erdészeti törvény megalkotóival konszenzusba hozni. A településtípusú megközelítéssel kapcsolatban elmondta, hogy jelenleg is működik mintaprojekt rendszer az MNVH keretében, ezeket a projekteket ki tudják az aprófalvakban próbálni. Megvalósíthatatlan szempontokat nem érdemes az anyagba belevenni, ilyenre volt példa a 2007-2013 programban is. Összességében kell megnézni a lehetőségeinket. A 2007-2013 programból kimaradt pl. az innováció és a K+F. Kérte, hogy a konkrét észrevételeket tegyék meg írásban is a tagok, ezzel segítve a programozást. A CLLD-vel kapcsolatban elmondta, hogy a 17% már olyan nagyságrend, ami társítva más OP-kal jelentős mértékben segíthet. Szeretnék növelni a rendelkezésre álló forrásokat. A rendszer LEADER-típusú megközelítésre felkészült.

Dr. Mezőszentgyörgyi Dávid főigazgató: a CLLD-vel kapcsolatban kormánydöntés szükséges, ehhez az előterjesztés már elkészült.

1. **napirendi pont: hibaarányokkal kapcsolatos tájékoztatás**

Frizon- Somogyi Orsolya, Európai Bizottság: az Európai Bizottság ezt kötelező témaként sorra veszi a tagállamokban, mivel 2012. év óta növekedő arányuk gondot okoz, és ez támadásnak teszi ki a II. pilléres támogatásokat. Ügyelni kell a szabályos végrehajtásra. Az Európai Számvevőszék vizsgálata 7% körüli hibaarányt mutatott ki akkor, amikor a tagállami jelentés szerint ez alatt marad a hiba. Az eltérés nagymértékű, oka ismeretlen. A tagországoktól felmérést, akcióterveket kérnek, ehhez fel lehet használni az auditok eredményeit. Vannak az egyes EU-tagországokra jellemző típushibák, kedvezményezetthez vagy adminisztrációhoz kapcsolódó hibák. Az elutasítási arány is beleszámít a hibaarányokba. A kedvezményezetteket képezni kell, a rendszeren javítani szükséges. Jellemző, hogy a probléma nem az I. pillérnél, hanem a II. pillérnél jelenik meg. A regionális alapoknál a hibaarány nem ilyen magas. Fel kell deríteni a hibák forrását, ebben a Monitoring Bizottság segítségére is számít.

Búsi Lajos, elnök: elvárás az adminisztrációs könnyítés, de vannak szempontok, melyekből nem lehet engedni. Hogyan egyszerűsítsük az eljárást úgy, hogy könnyebben legyenek a projektek ellenőrizhetők? Egyes ügyfelek esetén valóban tapasztalható, hogy támogatási döntést követően elhanyagolja a megvalósítást. Alkalmazzon az ügyfél valakit, aki helyette a gondját viseli a projektnek – projektmenedzsment elszámolhatóságának kérdése. Az Európai Bizottság által a hibaarányokkal kapcsolatban kért intézkedéseket természetesen meg fogják tenni.

Vulcz László igazgató, MVH egyes tisztázatlan pontokra hívta fel a figyelmet, pl. az Európai Számvevőszék vizsgálata során az Európai Unió által meghatározott szankciót beleszámítja a hibaarányba. Amikor tagállami oldalról kérték ennek indoklását, a megadott válaszból annyi derült ki, hogy az Európai Számvevőszéknél a nemzetközi audit sztenderdeknek megfelelően számolnak.

1. **napirendi pont: Egyebek**

Tekintettel arra, hogy az egyebek napirendi ponthoz kapcsolódóan javaslat nem érkezett a tagoktól, így az MB elnöke az ülés bezárta, jelezve, hogy várhatóan még az év második felében sor kerül MB ülés összehívására.